รุมช่วยราชประสงค์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ธนาคารรวมพลังต่อชีวิตลูกค้า ทั้งลดดอกปลอดเงินกู้3เดือน
โพสต์ทูเดย์ — ธนาคารเทกระจาด ออกมาตรการช่วยลูกค้าราชประสงค์ “ไทยพาณิชย์” ทุ่มสุดตัว อุ้มลูกค้า 3 เดือน ไม่ต้องจ่ายเงินกู้ดอกเบี้ย 
นายไตรรงค์ บุตรากาศ ผู้ช่วยผู้จัดการใหญ่ ธนาคารไทยพาณิชย์ เปิดเผยว่า ธนาคารเตรียมออกโครงการช่วยเหลือลูกค้าขนาดกลางและขนาดย่อม (เอสเอ็มอี) ที่ได้รับผลกระทบจากการปิดแยกราชประสงค์ แบ่งเป็น 2 กลุ่ม คือ กลุ่ม ลูกค้าที่ได้รับผลกระทบมาก มีปัญหาเงินทุนหมุนเวียน จะพิจารณาเว้นจ่ายทั้งเงินต้นและดอกเบี้ย เป็นระยะเวลา 3 เดือน และลูกค้าอีกกลุ่ม ยังพอมีเงินทุนหมุนเวียนช่วยเหลือตัวเองได้บ้าง จะพิจารณาชำระเฉพาะดอกเบี้ย เว้นจ่ายเงินต้น เป็นระยะเวลา 6 เดือน และอาจขอยืดต่อออกไปได้อีกไม่เกิน 1 ปี โดยธนาคารจะเริ่มติดต่อลูกค้าตั้งแต่สัปดาห์นี้ ได้รวบรวมรายชื่อไว้แล้ว
นายไตรรงค์ กล่าวว่า ลูกค้าเอสเอ็มอีของธนาคารที่ได้รับผลกระทบจากการปิดแยกราชประสงค์ มีจำนวน 200300 ราย คิดเป็นวงเงินสินเชื่อรวม 1,000 ล้านบาท โดย ส่วนใหญ่เป็นเอสเอ็มอีขนาดเล็ก ใช้สินเชื่อรายละประมาณ 510 ล้านบาท ปัจจุบันธนาคารมีสินเชื่อเอสเอ็มอีคงค้างประมาณ 1.3 แสนล้านบาท
“ธนาคารต้องเข้าไปช่วย เพราะบางรายมีปัญหาเงินทุนหมุนเวียนจริงๆ แต่ระดับความรุนแรงจะต่างกัน บางรายมาก บางรายน้อย” นายไตรรงค์ กล่าว
นายเวทย์ นุชเจริญ ผู้ช่วยกรรมการผู้จัดการอาวุโส ผู้บริหารสายงานธุรกิจขนาดกลาง ธนาคารกรุงไทย กล่าวว่า ธนาคารเข้าไปช่วยเหลือลูกค้า โดยพักชำระเงินต้นให้นานถึง 6 เดือน 
อย่างไรก็ดี หากรายใดไม่สามารถจ่ายดอกเบี้ยได้เต็มจำนวน จะพิจารณากระแสเงินสด ดูว่ามีความสามารถชำระได้ระดับใด แล้วผ่อนปรนลงให้เหมาะสมกับกระแสเงินสด ซึ่งส่วนต่างที่ไม่สามารถจ่ายได้ ธนาคารจะตั้งเป็นวงเงินพักไว้ก่อน
ด้านนายบุนชาน กุลวทัญญู ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารได้เตรียมความช่วยเหลือลูกค้าที่ได้รับผลกระทบจากการปิดแยกราชประสงค์ เป็น 3 ประเภท คือ กลุ่มลูกค้าสินเชื่อระยะยาว ให้จ่ายเฉพาะดอกเบี้ย 6 เดือน หากสถานการณ์ไม่ดีขึ้น ก็อาจขยายเวลาให้อีก 
กลุ่มที่ต้องการเงินทุนหมุนเวียน ไม่สามารถเก็บเงินคู่ค้าได้ เนื่องจากคู่ค้าขอเลื่อนชำระค่าสินค้าออกไป ผลกระทบจากการขายสินค้าไม่ได้ ก็ต้องพิจารณาให้เงินทุนหมุนเวียน 
ทั้งนี้ กลุ่มที่ต้องการความช่วยเหลือพิเศษ ซึ่งเป็นกลุ่มที่หนักสุด ไม่มีเงินชำระค่าใช้จ่ายประจำ เช่น ค่าน้ำและค่าไฟ กลุ่มนี้ธนาคารจะตั้งวงเงินขึ้นมาพิเศษ ให้ลูกค้านำไปจ่ายค่าใช้จ่ายประจำโดยเฉพาะ ซึ่งลูกค้ากลุ่มนี้มีจำนวนไม่มาก 
อย่างไรก็ดี การคิดอัตราดอกเบี้ยลูกค้าทุกกลุ่มก็ต้องคิดไม่สูงมาก ดูเป็นรายกรณี โดยธนาคารจะเข้าไปหาลูกค้า คาดว่ามาตรการทั้งหมดจะมีรายละเอียดภายในสิ้นเดือนนี้
นายบุนชาน กล่าวว่า สินเชื่อของลูกค้าที่ทำธุรกิจละแวกราชประสงค์คิดเป็นวงเงินคงค้าง 2,000 ล้านบาท แต่คาดว่าได้รับผลกระทบจริงประมาณ 700 ล้านบาท แต่อาจต้องลงไปติดตามอีกครั้ง เพราะสถานการณ์ล่วงเลยมา 1 เดือนแล้ว 
นายสยาม ประสิทธิศิริกุล ประธานเจ้าหน้าที่บริหาร ธุรกิจขนาดกลางและขนาดย่อม ธนาคารทหารไทย กล่าวว่า ลูกค้าของธนาคารมีจำนวนไม่มาก ประมาณ 30 ราย คิดเป็นวงเงินรายละประมาณ 56 ล้านบาท แต่ละรายยังมีเงินทุนหมุนเวียนที่ดีอยู่
นายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย กล่าวว่า ภายในเดือนนี้น่าจะได้ข้อสรุปเงื่อนไขการช่วยเหลือลูกค้าที่ได้รับผลกระทบจากการปิดแยกราชประสงค์ ซึ่งได้ตั้งวงเงินไว้ 5,000 ล้านบาท เป็นเงินทุนหมุนเวียนให้กู้รายละไม่เกิน 3 ล้านบาท ระยะเวลาการกู้ 5 ปี แต่ในปีแรกไม่ต้องชำระเงินต้น ชำระเฉพาะดอกเบี้ย คิดดอกเบี้ยเงินกู้ลูกค้ารายใหญ่ชั้นดี(เอ็มแอลอาร์) ลบ 3% ตลอดอายุสัญญา ซึ่งปัจจุบันจะเท่ากับ 4%
นายโสฬส กล่าวว่า โครงการนี้รับทั้งลูกค้าเก่า และลูกค้าใหม่ เพื่อช่วยเหลือด้านสภาพคล่อง ให้ผู้ประกอบการสามารถตั้งหลักได้ โดยเฉพาะกลุ่มธุรกิจท่องเที่ยว ซึ่งน่าจะประคับประคองได้จนถึงช่วงฤดูท่องเที่ยว(ไฮซีซั่น) ตอนนี้ผู้ประกอบการจึงต้องการเงินทุนหมุนเวียนไว้ใช้สำหรับค่าใช้จ่ายหลัก ๆ ก่อน 
นายจักรมณฑ์ ผาสุกวนิช ประธานกรรมการ ธนาคารซีไอเอ็มบี ไทย กล่าวว่า ได้มอบหมายให้ฝ่ายบริหารไปคิดมาตรการดูแลลูกค้าที่ได้ผลกระทบ โดยให้คิดดอกเบี้ยตามต้นทุน ไม่ต้องการเอากำไร เพราะลูกค้าได้รับความเดือดร้อน แต่ในเบื้องต้นก็ได้มีการยืดระยะเวลาการชำระหนี้ และจ่ายเฉพาะดอกเบี้ย สำหรับลูกค้าที่ขอความช่วยเหลือสำหรับลูกค้าที่ได้รับผลกระทบ และต้องการความช่วยเหลือส่วนใหญ่เป็นโรงแรมในกรุงเทพและปริมณฑล ขณะที่โรงแรมในต่างจังหวัด เช่น แหล่งท่องเที่ยวสำคัญในภาคใต้ ไม่ได้รับผลกระทบ 
ทั้งนี้ธนาคารได้ส่งทีมงานเข้าไปสำรวจพูดคุยกับลูกค้าโรงแรมทุกรายตั้งแต่ 1 เดือนหลังมีการชุมนุม จนได้ข้อสรุปผลกระทบจากฐานสินเชื่อเอสเอ็มอีซึ่งอยู่ในอุตสาหกรรมท่องเที่ยว และโรงแรมที่มีอยู่ 4 หมื่นล้านบาท ในจำนวนนี้มีลูกค้าได้รับผลกระทบ 3% 
นายวีระศักดิ์ สุตันฑวิบูลย์ ผู้ช่วยผู้จัดการใหญ่ ธนาคารกรุงเทพ กล่าวว่า ธนาคารเข้าไปอัดฉีดเม็ดเงินใหม่เพื่อช่วยเหลือลูกค้าที่ได้รับผลกระทบ พร้อมกับผ่อนปรนเงื่อนไขชำระหนี้ แต่จำนวนลูกค้าที่กระทบนั้นมีไม่มาก เพราะเอสเอ็มอีที่เป็นผู้ผลิตสินค้าส่งให้กับห้างหรือโรงแรมบริเวณราชประสงค์ ค่อนข้างมีฐานะการเงินมั่นคง และปรับตัวโดยส่งไปขายแหล่งอื่น ๆ แทน